O‘zbekiston Respublikasi bojxona hududida avto va temir yo‘l transport vositalarida bojxona nazorati ostidagi tovarlar tashilganda yuk bo‘limlariga maxsus bojxona plombalari qo‘yish qoidalariga o‘zgartirishlar kiritish haqida

O‘zbekiston Respublikasi Bojxona kodeksi va O‘zbekiston Respublikasi Prezidentining 2018-yil 24-noyabrdagi PF-5582-son “Bojxona ma’muriyatchiligini takomillashtirish va O‘zbekiston Respublikasi davlat bojxona xizmati organlari faoliyati samaradorligini oshirish bo‘yicha qo‘shimcha chora-tadbirlar to‘g‘risida”gi Farmoniga muvofiq O‘zbekiston Respublikasi Davlat bojxona qo‘mitasi qaror qiladi:
 1. O‘zbekiston Respublikasi Davlat bojxona qo‘mitasining 2017-yil 18-iyuldagi 01-02/12-24-son qarori (ro‘yxat raqami 2904, 2017-yil 27-iyul), (O‘zbekiston Respublikasi qonun hujjatlari to‘plami, 2017-y., 30-son, 755-modda) bilan tasdiqlangan O‘zbekiston Respublikasi bojxona hududida avto va temir yo‘l transport vositalarida bojxona nazorati ostidagi tovarlar tashilganda yuk bo‘limlariga maxsus bojxona plombalari qo‘yish qoidalariga ilovaga muvofiq o‘zgartirishlar kiritilsin.
 2. Mazkur qaror rasmiy e’lon qilingan kundan e’tiboran uch oydan keyin kuchga kiradi.
 1. 4-bandda:
 beshinchi xatboshi quyidagi tahrirda bayon etilsin:
 “eksport” bojxona rejimida bojxona yuk deklaratsiyasi “yashil” va “sariq” yo‘laklar orqali rasmiylashtirilgan hollarda, bundan mazkur Qoidalarning 5-bandi ikkinchi xatboshisida ko‘rsatilgan holatlar mustasno;”;
 oltinchi xatboshi chiqarib tashlansin;
 yettinchi — to‘qqizinchi xatboshilar tegishli ravishda oltinchi — sakkizinchi xatboshilar deb hisoblansin.
 2. 5-bandning ikkinchi xatboshisi quyidagi tahrirda bayon etilsin:
 “Eksport” bojxona rejimida bojxona yuk deklaratsiyasi “yashil” va “sariq” yo‘laklar orqali bojxona rasmiylashtiruvidan o‘tkazilib, tovarlar Yuklarni xalqaro yo‘llarda tashish daftarchasini rasmiylashtirilgan holda olib chiqilayotganda, shuningdek yuk jo‘natuvchilar va (yoki) tashuvchilarning talabiga ko‘ra maxsus bojxona plombalari chegara bojxona postlarida transport vositalarining yuk bo‘limlariga o‘rnatiladi.”.
 3. 7-band quyidagi tahrirda bayon etilsin:
 “Maxsus bojxona plombasi to‘g‘risidagi ma’lumot tovar va transport vositalariga rasmiylashtirilgan tranzit deklaratsiyasida yoki Yuklarni xalqaro yo‘llarda tashish daftarchasida, shuningdek olib chiqiladigan tovarlar ortilgan transport vositalari uchun bojxona yuk deklaratsiyasida qayd etiladi.”.
 4. Mazkur o‘zgartirishlar O‘zbekiston Respublikasi Savdo-sanoat palatasi bilan kelishilgan.